**Sajtóközlemény**

**Jósvafő, 31.01 2020**

Az Aggteleki Nemzeti Park Igazgatóság (ANPI) részt vesz a „Nyílt határok a vadon élő állatok számára a Kárpátokban” című projekt megvalósításában.

A projekt célja a közös természeti értékek megőrzése, azáltal, hogy azonosítja, feltérképezi, majd megfigyeli a határon átnyúló kulcsfontosságú ökológiai folyosókat és a folyosók élőlényeit, intézkedéseket hoz az ökológiai folyosók védelmére, mely így a jövőben fokozottan segíti a nagy húsevő ragadozók élőhelyeinek védelmét, kiküszöbölve az élőhelyeket érintő országhatárok negatív hatásait.

A projekt során a közösen kidolgozott, és elvégzett módszertan eredményeként feltérképezzük az államhatárokon átnyúló kulcsfontosságú ökológiai folyosókat, a folyosókat használó nagyragadozókat. A nagyragadozó fajok védelme érdekében természetvédelmi intézkedéseket tudunk megvalósítani ezen ökológiai folyosók megőrzése biztosítása érdekében mintegy 4 millió hektárnyi területen. A projekt időszakában végzett képzések segítségével várhatóan növeljük a helyi közösségekben a biológiai sokféleség fontosságának tudatosítását.

Magyarországon, köszönhetően a szlovák-magyar államhatár közeli stabil populációinak, az Aggteleki-karszton és a Zempléni-hegységben élnek és szaporodnak farkasok, hiúzok és barna medvék. Az Aggteleki Nemzeti Park Igazgatóság nagy hangsúlyt fektet a fokozottan védett nagyragadozók élőhelyhasználatának és genetikai egyedazonosításának vizsgálatára.

Míg a 2001-2006-ig terjedő időszakban a nagyragadozók előfordulását próbáltuk dokumentálni, addig napjainkra a farkas (Canis lupus) jelenléte az ANPI működési területén, néhány kistájat (pl.Tokaj hegy) leszámítva, állandónak mondható. A barna medve (Ursus arctos) életjelenléte 2008-tól évről-évre egyre gyakoribb, várhatóan állandósul. Egyedül a hiúz (Lynx lynx) életnyomai, észlelésének gyakorisága mondható állandónak.

A „Hungary-Slovakia-Romania-Ukraine ENI 2014-2020 Cross-Border Cooperation Program” által támogatott projekt időtartama 30 hónap, kezdete 2019.10.01, befejezésének dátuma pedig 2022.03.31. Az Aggteleki Nemzeti Park Igazgatóság projekt partnerei a romániai WWF, mint vezető partner, továbbá az Ukrán Rakhiv EcoTur és a Szlovák SOS Birdlife.

A tájékoztató anyag az Európai Unió támogatásával jött létre. A tartalomért az Aggteleki Nemzeti Park Igazgatóság felel, ami nem feltétlenül tükrözi az Európai Unió álláspontját.